На основу Одлуке председника општине о расписивању Јавног конкурса за суфинансирање мера енергетске ефикасности породичних објеката на територији општине Топола број: 020-411/2020-05-II од 20.07.2021. год., Правилника о спровођењу мера енергетске ефикасности на породичним кућама на територији општине Топола за 2021. годину, општина Топола,

расписује

**ЈАВНИ КОНКУРС**

**за суфинансирање мера енергетске ефикасности** **на породичним кућама на територији општине Топола**

**I УСЛОВИ ПРИЈАВЕ НА КОНКУРС**

**Услови учешћа на Конкурсу за суфинансирање мера енергетске ефикасности** **на породичним кућама на територији општине Топола** **које мора да испуни подносилац захтева:**

1. Да је власник и да живи у породичној кући или стану који су изграђени на територији општине Топола.
2. Да поседује **један од**следећих доказа за стамбени објекат:
	* доказ о изградњи објекта пре доношења прописа о изградњи,
	* грађевинску дозволу добијену кроз редован поступак обезбеђења дозволе,
	* грађевинску дозволу добијену из поступка легализације или
	* решење о озакоњењу.
3. Да је измирио доспеле обавезе по основу пореза на имовину.

**Право учешћа на Конкурсу немају** **:**

1. Власници стамбено-пословних и пословних објеката.
2. Грађани који су у претходном периоду (предходне три године од дана објављивања јавног конкурса за добијање средстава за спровођење мера енергетске ефикасности у 2021. год.) користили средства општине Топола за суфинансирање мера енергетске ефикасности.
3. Власници стамбених зграда.

**II У 2021. ГОДИНИ СУФИНАНСИРАЋЕ СЕ МЕРЕ:**

**1.Набавка и уградњa материјала за изолацију спољних зидова на породичним кућама**:

* Максимално учешће општине до 120.000,00 динара са ПДВ-ом по пријави, односно до 50% износа са ПДВ-ом.
* Планирана средстава **750.000,00 динара.**

**2.Набавка и уградња столарије са одговарајућим термичким својствима на породичним кућама:**

* Максимално учешће општине до 75.000,00 динара са ПДВ-ом по пријави, односно до 50% износа са ПДВ-ом.
* Планирана средства **750.000,00** динара.

**3.Набавка котлова на пелет или гас за породичне куће:**

* Максимално учешће општине до 70.000,00 са ПДВ-ом, односно до 50% укупне вредности са ПДВ-ом.
* Планирана средства **500.000,00** динара.

**III ПОТРЕБНА ДОКУМЕНТА**

**А) Документацијa коју доставља подносилац пријаве при подношењу пријаве:**

1. Потписан и попуњен *Пријавни образац* за суфинасирање мера енергетске ефикасности,
2. Фотокопију личне карте или очитану чиповану личну карту власника објекта,
3. Копију грађевинске дозволе, односно други документ којим се доказује легалност објекта,
4. Извод из листа непокретности не старији од једне године (фотокопија),
5. Потврда „Србија Гас“ о могућности прикључења на гасовод или решење надлежног органа о прикључењу на гас, уколико се пријава односи на набавку котла на гас,
6. Потписану изјаву о врсти горива и врсти и снази котла који се користи за грејање.

**Б) Документација коју обезбеђује општина:**

1. Потврда о редовном измиривању обавеза по основу пореза на имовину општине Топола.

**В) Документација која се даје на увид Комисији приликом обиласка објекта:**

1. Грађевински пројекат објекта (по потреби),
2. Припремљен предрачун за материјал, опрему и радове.

**Г)** **Документација која се доставља приликом потписивања Уговора**

1. Фотокопија текућег рачуна подносиоца захтева за уплату средстава.

**Д) Документација која се доставља након потписивања Уговора и завршетка радова:**

1. Захтев за уплату средстава,
2. Доказ о завршетку радова (потврда енергетског менаџера општине Топола),
3. Рачун/фактура која гласи на име подносиоца захтева и налог за уплату оверен од стране банке, фискалне и готовинске рачуне, отпремнице за предметне набавке за коју је законом утврђена обавеза издавањља отпремнице,
4. Извештај о испитивању коефицијента пролаза топлоте произвођача столарије, издат од овлашћеног сертификационог тела (мера 2.),
5. Попуњен и оверен гарантни лист за материјал, опрему и радове,
6. Уговор о испоруци гаса (мера 3.).

**IV** Конкурс се објављује на званичној интернет страници општине Топола и огласној табли општине Топола и траје 15 дана.

**V** **НАЧИН И РОК ПОДНОШЕЊА ПРИЈАВЕ**

Пријава се подноси у затвореној коверти са именом, презименом и адресом подносиоца захтева, лично на писарницу општине Топола или поштом на адресу: Општина Топола, Бул. краља Александра I бр. 9, 34310 Топола, са назнаком: **СПРОВОЂЕЊЕ МЕРА ЕНЕРГЕТСКЕ ЕФИКАСНОСТИ НА ПОРОДИЧНИМ КУЋАМА У ОПШТИНИ ТОПОЛА-Не отварати.**

Рок за подношење пријава је 15 дана од дана објављивања јавног конкурса на званичној интернет старници општине Топола и огласној табли општине Топола.

Непотпуне и неблаговремене пријаве неће се разматрати. Неблаговремена пријава је пријава поднета по истеку рока за подношење пријаве. Непотпуна пријава је пријава која не садржи све тражене податке и документацију из дела овог огласа означен под тачком А.

Заинтересовани учесници јавног Конкурса у току трајања овог огласа, а пре подношења пријава детаљне информације могу добити на **телефон број 034/6811-008.**

Документа за пријаву се могу преузети са званичне интернет странице општине Топола или на писарници општине Топола.

**VI ОДЛУКА И ЛИСТА КОРИСНИКА ЗА СУФИНАНСИРАЊЕ**

Коначну Одлуку са листом корисника за суфинансирање мера енергетске ефикасности на породичним кућама на подручју општине Топола за 2021. год. доноси председник општине Топола.

Одлука са листом корисника објављује се на званичном сајту и огласној табли општине Топола.

Учесници на Конкурсу могу у року од 8 дана од дана објављивања одлуке са листом корисника на званичном сајту и огласној табли општине Топола поднети приговор Општинском већу. Одлука Општинског већа је коначна.

Број корисника средстава утврђених листом корисника може се проширити у зависности од утрошка средстава за сваку меру.

Власник објекта може поднети пријаве за више мера, појединачно за сваку меру (за сваку од мера доставља се комплетна документација за подношење захтева), с тим да средства могу бити одобрена само за једну меру.

Уколико општина Топола током трајања конкурса не прими довољан број важећих пријава за неку од мера предвиђених Конкурсом, Комисија ће повећати број корисника средстава за другу меру зависно од броја пристиглих пријава.

На основу одлуке и листе корисника средстава, општина Топола ће са свим одабраним корисницима склопити уговоре о суфинасирању.

Одабрани корисник средстава дужан је да најкасније у року од 15 календарских дана, од дана пријема позива за потписивање уговора, потпише уговор са општином. Уколико одабрани корисник у предвиђеном року не потпише уговор сматраће се да је одустао од учешћа на конкурсу.

Корисник средстава дужан је да предвиђене радове заврши најкасније до 30.11.2021. године. Захтев за уплату средстава мора се поднети најкасније до 05.12.2021. године. Исплата средстава извршиће се до краја буџетске, односно календарске 2021. године.

Не прихаватају се трошкови радова, набавке материјала и опреме који настану пре потписивања уговора.

**VII** **ОСТАЛЕ ОДРЕДБЕ**

Корисник средстава ће сам сносити трошкове радова и опреме који превазилазе прихватљиве трошкове, а односе се на: посебан дизајн фасаде, столарија у боји, улазна врата са посебним безбедносним елементима, уређаји на пелет односно природни гас са додатном опремом и слични захтеви.

Власницима објеката који су доставили рачуне са ценама мањим од максимално утврђених, признаваће се 50% износа који је назначен на фактури.

Прихватљиви укупни инвестициони трошкови са ПДВ-ом односе се на:

* Набавку и уградњу термичке изолацију спољних зидова са фасадом:
* до 1800,00 дин/м2
	+ Набавку и уградњу спољне столарије са одговарајућим термичким својствима:
		- прозори и балконска врата до 12.000,00 дин/м2
		- улазна врата до 20.000,00 дин/м2
* Набавку ложних уређаја на пелет и природни гас без трошкова уградње:
	+ уређај(котао) на природни гас-основна верзија
	+ котао на пелет или етажна пећ на пелет које као енергент користе искључиво пелет (неће се одобравати средства за набавку комбинованих уређаја који као енергент користе чврсто гориво и пелет као ни уређаја који нису у систему етажног или централног грејања).

ОПШТИНА ТОПОЛА

БРОЈ: 020-412/2021-02

ДАТУМ: 21.07.2021.год.

 Комисија за доделу средстава за

 финансирање/суфинансирање

 програма енергетске санације породичних кућа